আর্ট কলেজে শামসুন নাহার শিশুকলা ভবন নামে শিশুদের ছবি আঁকার একটা স্কুল ছিল। পাকিস্তানের ইস্পাহানি, বাওয়ানিসহ বিভিন্ন এলিট ক্লাসের ছেলেমেয়েরা ওখানে আসত। শুক্র ও রবিবার ক্লাস হতো। আমার আম্মা এক দিন আমাকে রিকশায় করে সেখানে নিয়ে গেলেন। বাইরে ছেলেমেয়েদের ছবি আঁকতে দেখে আমার মনে হচ্ছিল আমি অনেক গরিব; ময়লা শার্ট, হাফপ্যান্ট পরা। লজ্জায় মায়ের আঁচল টেনে ধরেছিলাম। ভিতরে গিয়ে দেখি, একজনই লুঙ্গি পরা ব্যক্তি বাচ্চাদের রং, ব্রাশ ইত্যাদি দিচ্ছেন। তাকে দেখে আমি শান্তি পেলাম। তার নাম হান্নান। তিনি আমাকে দেখেই বললেন, আসো আসো খোকা। তুমি এখানে আঁকতে বসে যাও। আমি বসে আঁকা শুরু করি। অন্যদিকে আম্মা বিভিন্ন ফরম ফিলআপ করলেন। মাইনে দিলেন তিন টাকা। ওইদিন সারা বেলা আর্ট কলেজে ছিলাম। পরে আমার নেশা হয়ে গেল। কবে শুক্রবার, রবিবার আসবে সে অপেক্ষায় থাকতাম।